Tanfust Taqudvavdt
Tinufra
Yura t:
Sliman Begharbi
Ura d netta tugha itirar Tinufra, aked
Tarwra n ADcar nnes, umi tugha yedja d Amezyan,
netta yessen ad yennuffar deg Iqwaren d
Txuxatin n Tudrin n Dcar nnes, war qqaren huma ufin t imeddukar nnes di Tirart,
tugha qqaren as: Tas d ad tennuffared, tas d ad textutred…
Arezzun ad asen yescen Twafit n Tnufra nnes,
maca netta yesqar yesnuffar awar deg Ires nnes.
Netta tugha yessen Tinufra d Tirart n
imezyanen xmi gha yemghar ad tt yessermed i Tarwa nnes. Aked sen i tt yirar.
Tinufra Tidet tedwer, tarezzu xas Tudart
nnes, Tinufra zi Tarwa n Dcar nnes, d Dcar nnes,
Tinufra x Uzredv izedghen Ussan nnes,
Tinufra ura zi Tenni yexs wur nnes, umi
yucar wenneghni Amcan deg urar n Turja nnes.
Tinufra ura zi mindi yetxarres Tiqacqact
nnes, war izammar ad yeffegh zeg Ixef nnes.
Tinufra temghar d anawer, zeg Imucan i tugha
yedjan nnes, d Iwdan i tugha aked munen idammen nnes, ura aked tenni aked yebda
Ur nnes.
Tinufra tedwer d Aseqsi umi war yufi Twarit,
deg Ussan Imarzuga ihewsen Tudart nness, yerezzu ad yennufser zi Tiwecca d Imal
yeqqiem deg ijjen n Was marra Tudert nnes tirar day s aked yexf nnes.
Anawer zi Tmurt yemexsen Tarwa nnes, zeg
Iwdan nnes idwren d Midden.
Anawer zeg Ires iyettun Aqemum nnes, umi
ksen Awar nnes.
Anawer zeg Midden i hewsen Tammurt nnes.
Yejja s Tamurt ad ays yezzvu min war yedjin nnes.
Netta yerezzu ad yekkes Izvuwran, itqnen
ghar Ixef nnes, maca rebda yetghima day s cwayt zi Refwah n Ucar n Tmurt nnes.
Yerezzu ad yendvar Ixf nnes di Tudart n Midden ad yedwer d Amezruy xef war
yessiwer ura d ijjen.
D wa d Arifi yeggin Tawra i Tammurt nnes, d
wa iyeggin Anawer i Tmaggit nnes, d wa umi urant marra Nkawi s Yirsawen n
Midden, xmi d Aydud iyettu wakuc n Tira.
Yura xaf s
Ad yemmet deg Warrud n Midden ad xaf s
gharen s Wawal n Midden, ad yendver deg Ucar nigh deg Waman Midden ….
Amnuffar yetseqsa Ixef nnes, x mermi Unawer
ghar Tidet nnes, x mermi ghar yekkes Afray x Tudart nnes.
(Sliman Begharbi, Burgos 25 di 09 deg 2009)
taq_Latn ceb_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn als_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn